**ΣΥΛΛΟΓΟΣ ΓΟΝΕΩΝ ΚΑΙ ΚΗΔΕΜΟΝΩΝ Πάτρα 5/11/2013**

**16ου ΔΗΜΟΤΙΚΟΥ ΣΧΟΛΕΙΟΥ ΠΑΤΡΩΝ**

**Νοταρά 104 – Αγιά, Πάτρα**

**Τηλ.: 6934617684, 6978886658**

**Fax: 2610433643**

<http://16dim-patras.ach.sch.gr/syllogos.htm>

**ΔΕΛΤΙΟ ΤΥΠΟΥ**

Την Τρίτη 4 Νοεμβρίου σε αίθουσα του 16ου Δημοτικού Σχολείου Πατρών υπογράφηκε η σύμβαση ανάθεσης του έργου κατασκευής του καινούριου κτιρίου και ανακατασκευής του παλιού, συνολικής δυναμικότητας 14 αιθουσών. Το έργο είναι ενταγμένο στο ΕΣΠΑ και με βάση τη σύμβαση, θα παραδοθεί το αργότερο σε 24 μήνες.

Ένα όνειρο δεκαετιών για τη γειτονιά μας και για όλους τους γονείς που φοίτησαν και οι ίδιοι στο 16ο Δημοτικό Σχολείο, επιτέλους παίρνει σάρκα και οστά. Τα παιδιά μας θα έχουν τη δυνατότητα να φοιτήσουν σε συνθήκες που αρμόζουν στην εποχή μας. Ένα σύγχρονο κτίριο, με σύγχρονες αίθουσες διδασκαλίας, βιβλιοθήκη, αίθουσα φυσικών επιστημών, εικαστικών, εργαστήριο πληροφορικής, που θα παρέχει τις καλύτερες δυνατές συνθήκες μάθησης στα παιδιά μας.

Μετά από τόσες καθυστερήσεις, αναβολές, ασυνέπειες από πολλούς από τους αρμόδιους φορείς, τελικά φτάσαμε στο σημείο να πούμε «Τέλος καλό, όλα καλά». Ας ελπίσουμε ότι οι αρμόδιοι δε θα επαναπαυθούν στις υπογραφές, αλλά θα δράσουν ώστε το έργο να ολοκληρωθεί το συντομότερο δυνατό και χωρίς «παρατράγουδα».

Το Διοικητικό Συμβούλιο του Συλλόγου Γονέων και Κηδεμόνων του 16ου Δημοτικού Σχολείου αισθάνεται την ανάγκη να ευχαριστήσει όλους τους γονείς για τη συμπαράσταση τους στον αγώνα για την ανέγερση του Σχολείου, τα προηγούμενα Διοικητικά Συμβούλια του Συλλόγου για τις αγόγγυστες προσπάθειες τους, το διδακτικό προσωπικό του Σχολείου μας που ήταν όλα αυτά τα χρόνια δίπλα μας. Ακόμη ευχαριστούμε τον Γ.Γ της Αποκεντρωμένης Διοίκησης Πελοποννήσου, Δυτ. Ελλάδας και Ιονίου κ. Μανώλη Αγγελάκα, στο πρόσωπο του αντιπεριφερειάρχη της Π. Ε. Αχαΐας κ. Γρηγόρη Αλεξόπουλου και των συνεργατών του, τις αρμόδιες υπηρεσίες της Περιφέρειας Δυτικής Ελλάδας και στα πρόσωπα του Δημάρχου και των Αντιδημάρχων του Δήμου Πατρέων κ.κ. Α. Φίλια, Β. Λοτσάρη και Γ. Σιγαλού τις αρμόδιες υπηρεσίες του Δήμου Πατρέων για την ολοκλήρωση των διαδικασιών.

Για το σύλλογο

Η Πρόεδρος Η Γραμματέας

Κωστούλια Αφροδίτη Χαντζάρα Βιολέτα